stanford-oval/wikipedia huggingface dataset:
Conan O’Brien
Televisioura

Harvardin yliopistosta valmistumisensa jälkeen vuonna 1985 O’Brien muutti Los Angelesiin ja hänet palkattiin HBO:n sketsisarjan Not Necessarily the News käsikirjoitustiimiin, jossa hän oli töissä yli vuoden, kunnes sai potkut. Potkut johtivat O’Brienin uran alamäkeen. Uutta työtä televisiossa ei ollut tarjolla ja sinä aikana hän muun muassa esiintyi televisiomainoksissa ja tarjoili juomia teatterissa. Samoihin aikoihin O’Brien esiintyi säännöllisesti improvisaatioryhmissä, kuten The Groundlingsissa.
Vuonna 1987 O’Brien pääsi seuraavan työhönsä television maailmassa, hän toimi lämmittelijäkoomikkona FOX-kanavan The Wilton North Report -uutissatiiriohjelmassa. The Wilton North Report kesti vain neljä viikkoa, kunnes FOX päätti viimein lopettaa sen.
O’Brienin uran käännekohta tapahtui vuonna 1988, kun hänet palkattiin Saturday Night Liven (SNL) käsikirjoittajaksi. Vuonna 1989 Saturday Night Liven käsikirjoittajat palkittiin Emmy-palkinnolla parhaasta komedia- tai varieteekäsikirjoituksesta. O’Brien työskenteli ohjelmassa kolme ja puoli vuotta.
Saturday Night Livesta O’Brien siirtyi keväällä 1991 ideoimaan uutta etsiväsarjaa NBC-kanavalle. Sarjan nimi oli Lookwell ja sen pääosassa oli Adam West. NBC esitti lopulta sarjasta vain pilottijakson, minkä jälkeen O’Brien oli jälleen ilman töitä. Hänet kuitenkin pestattiin pian Simpsonit-sarjan käsikirjoittajaksi. Yhdysvaltain viihdeteollisuus on pitkään uskonut Simpsonien päättäjien keränneen parhaat saatavilla olevat komedian käsikirjoittajat. O’Brien kirjoitti neljä Simpsonien jaksoa. Yksi Conanin suurimmista saavutuksissa sarjassa oli kapteeni Horatio McCallisterin luominen ja kirjoittamistaan jaksoista hän on maininnut omaksi suosikikseen jakson ”Marge vs. the Monorail”. O’Brienin ura Simpsoneissa päättyi hänen tultuaan valituksi Late Night'n uudeksi isännäksi vuonna 1993.
Televisioura > Late Nightin isännäksi

Vuonna 1993 O’Brien seurasi huippusuosittua David Lettermania Late Night -sarjan isäntänä. Ohjelman päätuottajana toiminut, entinen Saturday Night Liven tuottaja, Lorne Michaels oli tärkeänä apuna O’Brienin valinnassa Lettermanin seuraajaksi. Michaels antoi O’Brienille mahdollisuuden koekuvauksiin, mitä NBC aluksi vastusti. Kanavalla oli listalla huomattavasti O’Brienia tunnetumpia ehdokkaita, jotka eivät kuitenkaan olleet valmiita aloittamaan uutta ohjelmaa NBC:n haluamalla lyhyellä varoitusajalla. O’Brienin koekuvaukset järjestettiin huhtikuussa 1993, jolloin vieraita esittivät näyttelijät Mimi Rogers ja Jason Alexander. Muutamaa viikkoa myöhemmin hän sai työpaikan ja valinta tuli julkisuuteen.
Late Night with Conan O’Brienin ensimmäinen jakso esitettiin 13. syyskuuta 1993. Ensimmäisen jakson vieraita olivat näyttelijät John Goodman, Drew Barrymore ja Tony Randall. Sarjaa kritisoitiin paljon sen ensimmäisinä vuosina. O’Brienia ei pidetty ollenkaan sopivana juontajana ja häntä arvosteltiin rajusti. Erityisesti NBC-kanavan johtajat halusivat O’Brienin sidekickin Andy Richterin pois ohjelmasta. Alkuaikoina kehuja keräsi lähinnä rumpali Max Weinbergin johtama sarjan bändi. Kuitenkin Late Nightin katsojaluvut olivat jo ensimmäisen vuoden jälkeen kohtalaisen hyvät. Ensimmäisellä tuotantokaudella myös David Letterman vieraili ohjelmassa ja kehui sitä kovasti.
Muutaman vuoden jälkeen Late Night alkoi kerätä suosiota ja kehuja kriitikoilta. Marraskuussa 1995 ohjelma sai vuoden pituisen lisäsopimuksen ja O’Brienia alettiin pitää "selviytyjänä". NBC-kanava solmi O’Brienin kanssa huhtikuussa 1997 peräti viiden vuoden jatkosopimuksen.
Late Night -tiimin käsikirjoittajia on usein asetettu Emmy-ehdokkaaksi parhaasta komedia- tai varieteekäsikirjoituksesta. Sarja oli esittämisaikansa katsotuin ohjelma noin 2,5 miljoonalla katsojallaan ja se näkyi useissa eri maissa Suomi mukaan lukien. Vuonna 2001 Conan O’Brien perusti oman tuotantoyhtiönsä, Conacon.
Televisioura > The Tonight Show

Vuonna 2004 O’Brien nimettiin vuonna 2009 eläkkeelle siirtyvän Jay Lenon seuraajaksi The Tonight Show’hun. Lopulta 21. heinäkuuta 2008 NBC julkisti, että O’Brien aloittaa The Tonight Show’n isäntänä 1. kesäkuuta 2009. Kanava lähetti Late Nightin uusintoja kunnes Saturday Night Livessa suosiota saavuttanut Jimmy Fallon korvasi O’Brienin. Tonight Show with Conan O’Brienin ensimmäinen jakso esitettiin 1. kesäkuuta 2009. Sarjan katsojaluvut laskivat selvästi O’Brienin aikakaudella. Tästä syystä ohjelmaa esittävä NBC ilmoitti tammikuussa 2010 suunnittelevansa The Tonight Show’n siirtämistä puolella tunnilla myöhäisempään katseluaikaan ja tilalle tulisi Jay Lenon uusi The Jay Leno Show. O’Brien ilmoitti ettei aio suostua muutokseen, jonka hän uskoi tuhoavan koko ohjelman.
O’Brien teki lopulta NBC-kanavan kanssa sopimuksen noin 45 miljoonan dollarin erorahasta, jonka hän jakoi muiden ohjelman työntekijöiden kanssa. Lisäksi sopimukseen liittyi ehto, jonka mukaan O’Brien ei saa isännöidä muita ohjelmia ennen syyskuuta 2010. Viimeinen O’Brienin isännöimä The Tonight Show -jakso esitettiin 22. tammikuuta 2010.
Televisioura > The Tonight Show’n jälkeen

Fox-kanava ilmoitti julkisesti olevansa kiinnostunut uuden ohjelman tekemisestä O’Brienin kanssa. Osapuolet kävivät neuvotteluja, jotka eivät kuitenkaan johtaneet sopimuksen syntymiseen.
Huhtikuussa 2010 O’Brien aloitti kesän ajan kestäneen Legally Prohibited From Being Funny on Television -kiertueen, jonka aikana hän esiintyi 30 kaupungissa, 44:ssä show’ssa Yhdysvalloissa. Kiertueella olivat mukana myös Andy Richter ja The Tonight Show Band. Kiertueen alkamispäivänä Time Warner -yhtiön omistama TBS-kaapelikanava ilmoitti tehneensä sopimuksen O’Brienin kanssa uudesta Conan-nimisestä myöhäisillan talk show’sta.
Conan-sarja alkoi Yhdysvalloissa TBS-kaapelikanavalla marraskuussa 2010. Syyskuussa 2010 ilmoitettiin, että Max Weinberg ei tule mukaan ohjelman showbändiin. Conanissa musiikista vastaa Jimmy Vivino and the Basic Cable Band, joka koostuu Weinbergia lukuun ottamatta entisistä The Tonight Show Bandin jäsenistä.
Marraskuussa 2020 ilmoitettiin, että O'Brien lopettaa talk show’nsa vuoden 2021 kesäkuussa. Sen jälkeen hän jatkaa Conan Without Borders -matkailuohjelmaansa, jota esitetään myös Netflixissä. Hän aloittaa vuonna 2021 myös uuden ohjelman HBO Max -suoratoistopalvelussa.
Televisioura > Muissa ohjelmissa ja elokuvissa

Conan O’Brien on esiintynyt itsenään myös Simpsoneissa, jossa Bart on Late Nightissa vieraana. South Park -elokuvassa South Park: Isompi, pidempi ja leikkaamaton O’Brien tekee itsemurhan hyppäämällä ikkunan läpi kadulle 112. kerroksesta, joskin hänen ääntään esittää Brent Spiner. Marraskuussa 2006 O’Brien esiintyi 30 Rockissa, jolloin hänen vieraanaan Late Nightissa oli sarjan hahmo Tracy Jordan.
O’Brien juonsi Los Angelesissa 58. Emmy Awards -gaalan 27. elokuuta 2006. Hän juonsi myös vuonna 1996 USS Intrepidilla järjestetyn Kiss-yhtyeen tiedotustilaisuuden, jonka yhteydessä yhtyeen alkuperäiskokoonpano teki paluun.
Yksityiselämä

O’Brien seurusteli 1990-luvun alkupuolella Lisa Kudrown kanssa, jonka hän oli tavannut improvisaatiokurssilla. Suhde päättyi vuonna 1993. O’Brien tapaili myöhemmin Late Nightissa koordinaattorina työskennellyttä Lynn Kaplania vuosina 1995–1999.
Tulevan vaimonsa Liza Powelin O’Brien tapasi ensimmäisen kerran keväällä 2000, jolloin copywriterina työskennellyt Powel oli konsultoimassa ohjelmaa. Muutaman vuoden seurustelun jälkeen O’Brien meni naimisiin Powelin kanssa 12. tammikuuta 2002. Heillä on kaksi lasta: vuonna 2003 syntynyt tytär Neve ja vuonna 2005 syntynyt poika. He asuvat Los Angelesissa, Kaliforniassa.
Aiheesta muualla

Wikisitaateissa on kokoelma sitaatteja aiheesta .
Kuvia tai muita tiedostoja aiheesta Conan O’Brien Wikimedia Commonsissa
Conan O’Brien Internet Movie Databasessa. (englanniksi)
Ylen Elävä arkisto: Conan O'Brien Suomessa
| 0 | 1 | 2 |
| --- | --- | --- |
| Edeltäjä: Jay Leno | The Tonight Show'n juontaja 2009–2010 | Seuraaja: Jay Leno |
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Yhdysvallat 
Taiteenala:  Emmy Awards  MusicBrainz 
Muut:  Europeana 
Conan O’Brien Simpsonien käsikirjoittajien toimistossa vuonna 1992
O’Brien puolisonsa Elizabeth (Liza) Ann Powelin kanssa
O’Brienin anteeksipyyntö Suomelle.
Conan O’Brienin fanien mielenosoituksellinen kokoontuminen ”Finland Wants Conan” Helsingissä. Fanit vaativat Conanin uutta talk show’ta lähettäväksi myös Suomessa.
Kilon terveysasema

| Kilon terveysasema |
| --- | --- |
 Kilon terveysasema.
Osoite:  Trillakatu 5, 02610 Espoo
Sijainti:  Kilo, Espoo
Koordinaatit:  60.2181°N, 24.7864°E
Valmistumisvuosi:  2004
Suunnittelija:  Arkkitehtitoimisto Brunow & Maunula
Rakennuttaja:  YIT
Omistaja:  Länsi-Uudenmaan hyvinvointialue
Käyttäjä:  Länsi-Uudenmaan hyvinvointialue
Kerrosluku:  5
Bruttoala:  3 450 brm²
Kilon terveysasema
 
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Kilon terveysasema on Espoon Kilon kaupunginosassa toimiva Länsi-Uudenmaan hyvinvointialueen terveysasema.
Vuonna 2004 valmistuneen viisikerroksisen Kilon sosiaali- ja terveysaseman rakennuksen on suunnitellut arkkitehtitoimisto Brunow & Maunula.
Maaliskuussa 2012 terveysaseman potilastoimistossa sattui pienehkö tulipalo, jonka johdosta terveysaseman toiminta siirrettiin muutamien päivien ajaksi Leppävaaraan.
Aiheesta muualla

Hätätilanteet (Arkistoitu – Internet Archive) (espoo.fi)
Kiinan naisten jääkiekkomaajoukkue

| Kiina |
| --- | --- |
Lempinimi:  女龙 (eng. Lady Dragons)
Liitto:  Kiinan jääkiekkoliitto
Valmentaja:   Scott Spencer
Eniten otteluita:  Baiwei Yu (88)lähde?
Eniten maaleja:  Liu Hongmei (27)lähde?
Eniten pisteitä:  Sun Rui (87)lähde?
IIHF-ranking:  12. (2024)
Ensimmäinen ottelu
  Kanada 8–0  Kiina (Tampere, Suomi; 20. huhtikuuta 1992)lähde? 
Suurin voitto
  Kiina 30–1  Etelä-Korea (Misawa, Japani; 28. tammikuuta 2003)lähde? 
Suurin tappio
  Yhdysvallat 14–3  Kiina (Lake Placid, Yhdysvallat; 15. huhtikuuta 1994)lähde? 
Kiinan maajoukkue talviolympialaisissa vuonna 2010.
Kiinan naisten jääkiekkomaajoukkue edustaa Kiinaa naisten jääkiekon maaotteluissa. Joukkuetta hallinoi Kiinan jääkiekkoliitto. Vuonna 2022 Kiinalla oli 1 800 rekisteröityä naispelaajaa, kun vuonna 2024 pelaajia oli 1 500. Kansainvälisen jääkiekkoliiton IIHF:n hallinnoimalla maailmanrankinglistalla joukkue on 12. sijalla.
Kiinan menestysvuodet sijoittuvat 1990-luvulle, jolloin maalivahti Guo Hong, englanniksi lempinimeltään Great Wall of China, oli joukkueen tärkeimpiä pelaajia. Hän on lopettanut uransa.
Historiaa

Kiina ei ole saavuttanut mitalia maailmanmestaruuskilpailuissa tai olympialaisissa. Maailmanmestaruuskilpailuissa joukkue on ollut neljäs vuosina 1994 sekä 1997. Olympialaisissa Kiina oli neljäs vuonna 1998 ja seitsemäs vuonna 2002.
Valmentajat

Scott Spencer (2022–)
Clayton Beddoes (2021–2022)
Brian Idalski (2021–2022)
Jakob Kölliker (2018–2019)
Rick Seeley (2016–2017)
Wang Jingang (2013–201?)
Zhang Zhinan (2013)
Wang Jingang (2012)
Mikhail Chekanov (2011–2012)
Hannu Saintula (2009–2011)
Paul Strople (2008–2009)
Steve Carlyle (2007–2008)
Jorma Siitarinen (2006–2007)
Ryan Stone (2005–2006)
Paul Strople (2004–2005)
Jan Votruba (2003–2004)
Yao Naifeng (2000–2003)
Zhang Zhinan (1999–2000)
Yao Naifeng (1995–1999)
Yu Zaizhou (199?–1995)
Sijoitukset > Maailmanmestaruuskisoissa

1992 – 5.lähde?
1994 – 4.
1997 – 4.
1999 – 5.
2000 – 6.
2001 – 6.
2003 – Turnaus peruttiin SARS-epidemian vuoksi.
2004 – 7.
2005 – 6.
2007 – 6.
2008 – 8.
2009 – 9.
2011 – 1. div.; 5.
2012 – 1. div., B-lohko; 2.
2013 – 1. div., B-lohko; 4.
2014 – 1. div., B-lohko; 2.
2015 – 1. div., B-lohko; 3.
2016 – 1. div., B-lohko; 5.
2017 – 1. div., B-lohko; 4.
2018 – 1. div., B-lohko, 5.
2019 – 1. div., B-lohko; 4.
2020 – 1. div., B-lohkon turnaus peruttiin koronaviruspandemian vuoksi.
2021 – 1. div., B-lohkon turnaus peruttiin koronaviruspandemian vuoksi.
2022 – 1. div., B-lohko; 1.
2023 – 1. div., A-lohko; 1.
2024 – 9.
Sijoitukset > Olympialaisissa

1998 – 4.
2002 – 7.
2006 – 10. (karsiutui)
2010 – 7.
2014 – 12. (karsiutui)
2022 – 9.
Sijoitukset > Aasian talvikisoissa

1996 – kultaa
1999 – kultaa
2003 – pronssia
2007 – pronssia
2011 – pronssia
2017 – hopeaa
Sijoitukset > IIHF Challenge Cup of Asia

2010 – kultaa
2011 – hopeaa
2012 – hopeaa
2014 – kultaa
Sijoitukset > Pacific Rim Championship

1995 – pronssia
1996 – pronssia
Sijoitukset > IIHF:n maailmanranking

2003 – 7.
2004 – 7.
2005 – 7.
2006 – 7.
2007 – 8.
2008 – 8.
2009 – 7.
2010 – 7.
2011 – 9.
2012 – 13.
2013 – 15.
2014 – 14.
2014, huhtikuu – 15.
2015 – 16.
2016 – 16.
2017 – 18.
2018, helmikuu – 19.
2018, huhtikuu – 20.
2019 – 20.
2020 – 19.
2021 – 20.
2022, helmikuu – 17.
2022, syyskuu – 16.
2023 – 14.
2024 – 12.
Aiheesta muualla

Wikimedia Commonsissa on kuvia tai muita tiedostoja aiheesta .
Kiina IIHF:n sivuilla (englanniksi)
Kiina nationalteamsoficehockeyssä (englanniksi)
Christian Fischer

| Christian Fischer |
| --- | --- |

Henkilötiedot
Syntynyt: 15. huhtikuuta 1997 (ikä 27) Chicago, IL, Yhdysvallat
Kansalaisuus:   Yhdysvallat
Jääkiekkoilija
Pelipaikka:  oikea laitahyökkääjä
Maila:  oikea
Pituus:  188 cm
Paino:  97 kg
Seura
Seura:  Columbus Blue Jackets
Sarja:  NHL
Pelinumero:  36
Pelaajaura
Pääsarjaura:  2017–
Aik. seurat:  Springfield Falcons (AHL) Arizona Coyotes (NHL) Tucson Roadrunners (AHL) Detroit Red Wings (NHL)
NHL-varaus:  32. varaus, 2015 Arizona Coyotes
Christian Fischer (s. 15. huhtikuuta 1997 Chicago, Illinois, Yhdysvallat) on yhdysvaltalainen jääkiekkoilija, joka pelaa NHL-joukkue Columbus Blue Jacketsin organisaatiossa. Hän on pelipaikaltaan oikea laitahyökkääjä, mutta Fischer osaa pelata myös keskellä.
Pelityyli

Elite Prospects -sivuston Curtis Joen mukaan isokokoinen Fischer on pelityyliltään kahden suunnan voimahyökkääjä, joka on kokonaisvaltaisesti taitava pelaaja. Joen mukaan Fischer on hyvä luistelemaan, laukomaan, pelaamaan hyökkäyspäässä ja sijoittumaan. Hän osaa tarvittaessa pelata myös hieman fyysisesti. Fischer laukoo oikealta.
Ura > Seuraura

Fischer on Chicago Missionin kasvatti. Hän ylsi siellä kolmen viimeisen kautensa aikana joukkueensa sisäisen maalipörssin voittoon, kunnes OHL-joukkue Windsor Spitfires varasi Fischerin 203. pelaajana kesällä 2013. Hän pelasi kaksi seuraavaa kautta Yhdysvaltain maajoukkueen kehitysohjelman mukana pelaten mm. USHL-junioriliigaa. Kaudella 2014–2015 Fischer pelasi myös CCM/USA Hockey All-American Prospects Gamessa.
Arizona Coyotes varasi Fischerin toisella kierroksella 32. pelaajana NHL:n varaustilaisuudessa 2015. Hän teki jo saman vuoden elokuussa seuran kanssa kolmivuotisen tulokassopimuksen. Fischer siirtyi kaudeksi 2015–2016 hänet kaksi vuotta aiemmin varanneeseen OHL-joukkue Windsor Spitfiresiin. Fischer voitti joukkueen sisäisen piste- ja maalipörssin tehoilla 40+50=90, joilla hän sijoittui koko liigan pistepörssissä kymmenenneksi. Fischer voitti myös Spitfiresin sisäisen tehotilaston lukemalla +35. OHL-kauden päätteeksi, huhtikuussa 2016 hän siirtyi amatööritry-out -sopimuksella AHL-joukkue Springfield Falconsiin, jossa Fischer pelasi kuusi runkosarjaottelua tehopistein 2+1=3.
Kauden 2016–2017 Fischer aloitti Arizona Coyotesin uudessa farmijoukkueessa, Tucson Roadrunnersissa. Hän debytoi Coyotesin NHL-joukkueessa 21. tammikuuta 2017 Tampa Bay Lightningia vastaan. Fischer teki ottelussa myös NHL-uransa avausmaalin. Hänen osumansa jäi Coyotesin 5–3-voittoon päättyneen ottelun ratkaisumaaliksi.
Lokakuussa 2020 Fischer teki kaksivuotisen jatkosopimuksen Coyotesin kanssa.
Heinäkuussa 2023 Fischer teki vapaana agenttina Detroit Red Wingsin kanssa yksivuotisen ja 1,125 miljoonan dollarin arvoisen sopimuksen.
Maaliskuussa 2025 Red Wings asetti Fischerin siirtolistalle, jolta Columbus Blue Jackets poimi hänet joukkueeseensa.
Ura > Maajoukkueura

| Mitalit> Maa:   Yhdysvallat.Miesten jääkiekko.Alle 18-v. MM-kilpailut  | Mitalit> Maa:   Yhdysvallat.Miesten jääkiekko.Alle 18-v. MM-kilpailut  | Mitalit> Maa:   Yhdysvallat.Miesten jääkiekko.Alle 18-v. MM-kilpailut  | Maa:   Yhdysvallat> Miesten jääkiekko. |
| --- | --- | --- | --- |
|  Kultaa | Sveitsi 2015 | jääkiekko |  |
Fischer edusti Yhdysvaltoja alle 18-vuotiaiden MM-kilpailuissa vuonna 2015, jolloin hän voitti maailmanmestaruuden. Fischer pelasi myös World U-17 Hockey Challengessa vuonna 2014, jolloin hän voitti kultaa.
Silia Kapsis

| Silia Kapsis> Σίλια Καψή |
| --- | --- |
 Silia Kapsis esiintymässä vuoden 2024 Eurovision laulukilpailussa toukokuussa.
Henkilötiedot
Koko nimi:  Vasiliki ”Silia” Kapsis
Syntynyt: 5. joulukuuta 2006 (ikä 18) Sydney, Uusi Etelä-Wales, Australia
Ammatti:  laulaja, lauluntekijä, tanssija, näyttelijä
Muusikko
Taiteilijanimi:  Silia Kapsis
Laulukielet:  englanti
Aktiivisena:  2022–
Tyylilajit:  tanssipop
  [ Muokkaa Wikidatassa ] [ ohje ]  
Vasiliki ”Silia” Kapsis (kreik. Βασιλική ”Σίλια” Καψή, Vasilikí ”Sília” Kapsí; s. 5. joulukuuta 2006 Sydney, Uusi Etelä-Wales, Australia) on australiankreikkalainen laulaja. Kapsis syntyi Sydneyssä kyproksenkreikkalaiselle isälle ja Thessalonikista kotoisin olevalle kreikkalaiselle äidille.
Kapsis on toiminut Australian nuorten esiintyvien taiteilijoiden pääsolistina. Kapsis julkaisi debyyttisinglensä "Who Am I?" vuonna 2022 ja singlet "No Boys Allowed" ja "Disco Dancer" vuonna 2023.
Kyproksen yleisradioyhtiö CyBC ilmoitti 23. syyskuuta 2023 valinneensa Kapsiksen sisäisesti Kyproksen edustajaksi Eurovision laulukilpailuun 2024. Hänen kilpailukappaleensa on nimeltään "Liar" ja se julkaistiin musiikkialustoilla 1. maaliskuuta 2024. Hän tuli finaalissa 15. sijalle saatuaan yhteensä 78 pistettä, joista 44 yleisöltä ja 34 ammattilaisraadeilta.
Aiheesta muualla

Kuvia tai muita tiedostoja aiheesta Silia Kapsis Wikimedia Commonsissa
| Auktoriteettitunnisteet  |
| --- | --- |
Kansainväliset:  VIAF 
Kansalliset:  Saksa 
Taiteenala:  MusicBrainz
György Lázár

| György Lázár |
| --- | --- |

Unkarin pääministeri
 15. toukokuuta 1975–25. kesäkuuta 1987  
Edeltäjä:  Jenő Fock
Seuraaja:  Károly Grósz
Henkilötiedot
Syntynyt: 15. syyskuuta 1924 Isaszeg
Kuollut: 2. lokakuuta 2014 (90 vuotta) Budapest
Tiedot
Puolue:  Unkarin kommunistinen puolue
György Lázár ja Nicolae Ceaușescu.
György Lázár (15. syyskuuta 1924 Isaszeg – 2. lokakuuta 2014) oli unkarilainen kommunistipoliitikko, joka toimi maansa pääministerinä vuosina 1975–1987. Häntä edelsi Jenő Fock ja seurasi Károly Grósz.
Lázár korvasi pääministerinä Jenő Fockin, jonka nimi yhdistettiin vuonna 1968 käynnistettyihin, mutta vuosina 1972–73 neuvostojohdon painostuksesta keskeytettyihin talousuudistuspyrkimyksiin. Lázárin tärkein suojelija oli János Kádár, joka löysi hänestä uskollisen tukijan. Kadarin "uuden keskusjohdon" symboliksi nousi väritön ja hajuton pääministeri, joka ei koskaan ilmaissut näkemyksiään. Lázár ei julkistanut ohjelmaa, ei antanut lausuntoa, ei paljastanut itseään arkaluonteisissa asioissa, hän vain teki sen, mitä oli tehtävä: hän palveli uskollisesti ja hiljaa Kádárin politiikkaa. Hänellä ei ollut vaihtoehtoa: hänellä ei ollut historiaa työväenliikkeessä, eikä hänellä ollut suhteita muihin ylemmän puoluekoneiston avainhenkilöihin, mikä oli lopulta tärkein valtatekijä.
Kesällä 1987 Kádár, aistien jo vaaraa, yritti tehdä henkilömuutoksia, Lázár sijoitettiin kaksi vuotta aiemmin luotuun turhaan puoluevirkaan varapääsihteeriksi. Tämä askel osoitti myös, että Kádár ei edelleenkään kyennyt kohtaamaan kysymystä omasta seuraajansa - koska kukaan ei tietenkään voinut vakavasti ajatella, että Lázár perisi pääsihteerin viran. Kun Kadar kaatui  toukokuussa 1988, entistä pääministeriä ei valittu edes keskuskomiteaan. Hänen tehtävänsä päättyi, hän jäi eläkkeelle ja kesäkuussa hän myös erosi kansanedustajan tehtävästä.
Vuoden 1990 hallinnonmuutoksen jälkeen monet syyttivät Lázária ja muita saman aikakauden poliitikkoja Unkarin tuhoisasta velkakriisistä ja kritisoivat heitä siitä, että he ylläpitivät vanhentuneita teollisuus- ja tuotantorakenteita eiätkä aloittaneet todelliisia uudistuksia. Toisaalta, samaan aikaan muissakaan sosialistimaissa ei kyetty uudistamaan talousjärjestelmää sisältä käsin.
Kiinteistö

Kiinteistö on maanomistuksen yksikkö, johon kuuluu rajoiltaan määritelty osa maapallon pintaa.
Kiinteistön määritelmä Suomessa

Maakaaressa ei ole varsinaista kiinteistön määritelmää. Lain esitöissä sanotaan, että kiinteistöllä tarkoitetaan itsenäistä maanomistusyksikköä samassa merkityksessä kuin käsitettä käytetään kiinteistölainsäädännössä.  Kiinteistönmuodostamislain mukaan kiinteistö on sellainen itsenäinen maanomistuksen yksikkö, joka on merkittävä kiinteistönä valtakunnalliseen kiinteistörekisteriin.  Kiinteistörekisteriin merkitään kiinteistöinä 1) tilat, 2) tontit, 3) yleiset alueet, 4) valtion metsämaat, 5) luonnonsuojelulainsäädännön nojalla perustetut suojelualueet (suojelualue), 6) lunastuksen perusteella erotetut alueet (lunastusyksikkö), 7) yleisiin tarpeisiin erotetut alueet, 8) erilliset vesijätöt sekä 9) yleiset vesialueet.
Näistä tärkeimpiä ovat tilat ja tontit. Ne ovat vaihdanta- ja panttauskelpoisia, ja niitä on Suomen pinta-alasta noin kaksi kolmasosaa. Kiinteistörekisterissä oli vuoden 2004 lopussa noin 2 094 000 tilaa ja 335 000 tonttia.
Lakiteknisistä syistä johtuen verolainsäädännössä on hieman toisistaan poikkeavia kiinteistön määritelmiä. Arvonlisäverolaissa on määritelmä kiinteistöstä. Siinä kiinteistöllä tarkoitetaan maa-aluetta, rakennusta ja pysyvää rakennelmaa tai niiden osaa. Kiinteistöverolaissa kiinteistöllä tarkoitetaan tonttia, tilaa ja muuta Suomessa olevaa itsenäistä maanomistuksen yksikköä, joka on merkitty tai olisi merkittävä kiinteistönä kiinteistörekisterilaissa tarkoitettuun kiinteistörekisteriin. Kiinteistöverolain säännöksiä kiinteistöstä sovelletaan kuitenkin myös eräisiin rekisteriyksikköihin tai esineisiin, jotka eivät ole siviilioikeudellisessa mielessä kiinteistöjä.
Kiinteistön ulottuvuus Suomessa

Kiinteistöön kuuluvat sen tilukset eli yksilöity osa maapohjaa. Tilukset voivat olla yhtenä tai useampana erillisenä alueena eli palstana. Kiinteistöön kuuluvat myös sen ainesosat ja tarpeisto.lähde?
Ainesosia ovat maapohjan substanssi (esimerkiksi multa ja sora) ja kasvu (esimerkiksi metsä ja vilja) sekä sellaiset rakennukset, jotka kuuluvat kiinteistöön sen ainesosina, kuten kiinteistön käyttötarkoitusta pysyvästi palvelemaan tarkoitetut kiinteistönomistajan rakennukset.  Ainesosia ovat myös kiinteät rakennelmat ja laitteet, kuten johdot ja kaivot. Sen sijaan toisen maalla olevat rakennukset eivät yleensä ole kiinteistön ainesosia eivätkä kuulu kiinteistöön. Ainesosien määrittämisellä on usein merkitystä kiinteistöjen vaihdannassa.
Tarpeistoa ovat kiinteistön käyttöä palvelemaan tarkoitetut irtaimet esineet, kuten avaimet, tikkaat, öljysäiliössä oleva öljy jne. Kiinteistöön voi tarpeistona kuulua myös erityisiä etuuksia, osuuksia yhteisistä alueista (usein vesialueista) sekä rasiteoikeuksia, jotka sijaitsevat toisen kiinteistön alueella. Tyypillinen rasiteoikeus on tieoikeus.lähde?
Haamutilaksi kutsutaan kiinteistöä, johon ei kuulu lainkaan omia tiluksia, vaan vain osuuksia yhteisiin alueisiin. Haamutiloja syntyy esimerkiksi silloin, kun tilan koko alue liitetään yhteismetsään. Kiinteistö jää tällöin ilman tiluksia, mutta sen olemassaolo jatkuu yhteismetsän osakastilana.
Kiinteistön pystysuuntaista ulottuvuutta ei Suomen lainsäädännössä ole määritelty. Kiinteistöjen rajat määritellään maan pinnalla kaksiulotteisesti. Yleisesti tulkitaan, että kiinteistön omistus ja käyttövalta ulottuu myös maanpinnan ylä- ja alapuolelle siinä määrin, kuin se on taloudellisesti ja maankäytön ohjauksen (kuten kaavoituksen) puitteissa mahdollista.  Eräissä muissa maissa, kuten Ruotsissa ja Norjassa, laki tuntee mahdollisuuden määritellä kiinteistön rajat kolmiulotteisesti. Maanmittauslaitoksella on kuitenkin käynnissä hanke, jonka tarkoituksena on mahdollistaa kolmiulotteinen kiinteistönmuodostus myös Suomessa, esimerkiksi maanalaisen pysäköintiluolan lohkominen omaksi kiinteistökseen.